Sondag op 'n voëlplaas | Maroela Media
deur Johann Nell
Hy wou al wegkom. Kleintyd al.
Weg van daardie volstruisplaas waarop hy grootgeword het. Weg van al die boersheid en kleindorpse benepenheid. Weg van 'n pa wat dreig om hom vas te spyker aan 'n stuk dorre aarde sodat hy nooit kan verlaat nie. Weg van daai voëls!
En hy hét weggekom. Vir goed.
Hy kan nie presies sê nie, maar dis asof 'n reuse-golf hom op 'n dag tref – absoluut uit die bloute – en toe hy daarna om asem lê en spartel, is dit asof hy vanuit die yskoue dieptes opkom na die helder wete dat hy moet terug. Hy moet terug na daardie plasie en daardie tyd waarvan hy so naarstig wou wegkom. En hy moet terug na 'n plaasmeisie wat hom lank, lank gelede aan die hand geneem en 'n donker spelonk binnegelei het, hom nader en nader gebring het aan die onnoembare duisternis van háár geheim.
Sondag op 'n voëlplaas is 'n heerlike en holderstebolder indompeling in die raaisels van die lewe, maar dit is ook 'n diepsnydende ondersoek na manlike identiteit en die wyse waarop dit deur 'n plaasverlede gevoed word.
Johann Nell is in die Boland gebore en word groot op Oudtshoorn. Hy studeer op Stellenbosch en behaal later 'n onderwyskwalifikasie en M.A. in Afrikaanse letterkunde aan die Universiteit van die Vrystaat. Hy hou 'n ruk skool as Afrikaanse-onderwyser. Johann en sy gesin woon al 25 jaar in Bloemfontein waar hy tans in die farmaseutiese bedryf werk. Musiek (hy is 'n kerk-orrelis), kosmaak en ritte in die Kruger-wildtuin is van sy gunstelingtydverdrywe. Hy en sy gesin reis graag na Europa waar hulle nuwe plekke sien en ander kulture ontdek.
Sondag op 'n voëlplaas is Johann se debuutroman en vertel 'n verhaal wat afspeel op 'n volstruisplaas in die Kangovallei, naby die Kangogrotte op sy geliefde Oudtshoorn.